กรมการข้าว เตรียมสร้างศูนย์เมล็ดพันธุ์ข้าว ชัยภูมิ หวังช่วยกระจายเมล็ดพันธุ์ดีให้ถึงเกษตรกร
นายอาชว์ชัยชาญ เลี้ยงประยูร อธิบดีกรมการข้าว เปิดเผยว่า ปัจจุบันประเทศไทยมีพื้นที่เพาะปลูกข้าวประมาณ 70 ล้านไร่ มีความต้องการใช้เมล็ดพันธุ์ข้าวทั้งประเทศถึง 1,373,000 ตัน ในการเพาะปลูก ศูนย์เมล็ดพันธุ์ข้าวของกรมการข้าวจึงถือเป็นกำลังสำคัญ ในการบริหารจัดการเมล็ดพันธุ์ทั้งการผลิต การจำหน่าย ตลอดจนการกระจายเมล็ดพันธุ์ดี เพื่อตอบสนองความต้องการใช้เมล็ดพันธุ์ให้เพียงพอต่อความต้องการของเกษตรกรและจากการลงพื้นที่ตรวจติดตามการจัดตั้งศูนย์เมล็ดพันธุ์ข้าวชัยภูมิบริเวณพื้นที่บ้านโคกสูง จังหวัดชัยภูมิ พบว่าการจัดตั้งศูนย์เมล็ดพันธุ์ข้าวชัยภูมิ ครั้งนี้ จะทำให้เกษตรกรได้มีเมล็ดพันธุ์ดี มีคุณภาพใช้ในการเพาะปลูก อีกทั้งเป็นการขยายศักยภาพการผลิตเมล็ดพันธุ์ข้าวให้เพียงพอต่อความต้องการ เพิ่มหน่วยส่งเสริมและพัฒนาการผลิตเมล็ดพันธุ์ให้กระจายอย่างทั่วถึง ตลอดจนเป็นแหล่งเรียนรู้ด้านวิทยาการเมล็ดพันธุ์ของผู้สนใจทั่วไป